প্রত্যাবর্তনেই অর্ধ শতরান করেছিলেন লোকেশ রাহুল। পাল্লেকেলেতেও পঞ্চাশ করেন তিনি। আর এর ফলেই ভারতের ওপেনার লোকেশ রাহুল অনন্য এক রেকর্ড গড়ে বসলেন। এ হেন রেকর্ড কিন্তু নেই সচিন তেন্ডুলকর ও বিরাট কোহলিরও।
ইতিমধ্যেই দুটো টেস্ট জিতে সিরিজ পকেটস্থ করে ফেলেছে বিরাট কোহলির ভারত। ক্রিকেটপ্রেমীরা মনে করছেন, শ্রীলঙ্কা হোয়াইটওয়াশ হবে। পাল্লেকেলে টেস্টের গতিপ্রকৃতিও হয়তো সেই দিকেই গড়াচ্ছে। ভারতীয় ব্যাটসম্যানদের দাপটে রানের পাহাড়ে চড়ে বসার ইঙ্গিত দিচ্ছে ভারত।
এদিন তৃতীয় টেস্টে ভারত প্রথমে ব্যাট করছে। এই প্রতিবেদন লেখার সময় পর্যন্ত ভারতের রান ২ উইকেটে ২৩২ রান। লোকেশ রাহুল ফিরে গিয়েছেন ৮৫ রানে। অপর ওপেনার শিখর ধাওয়ান এই সিরিজে মেঘের উপর দিয়ে হাঁটছেন। এদিন তিনি ১১৯ রানে ফিরে গিয়েছেন প্যাভিলিয়নে।
লোকেশ রাহুল এদিন পঞ্চাশ করায় পাঁচ বিখ্যাত ক্রিকেটারের সঙ্গে একই আসনে বসে পড়লেন। টানা সাতটি ইনিংসে হাফ সেঞ্চুরি করে নজির লোকেশের। কোনও ভারতীয় এখনও পর্যন্ত এই রেকর্ড করতে পারেননি। যে কোহলির ব্যাট কথা বলে, তিনিও পারেননি এই রেকর্ড গড়তে।
এদিনের অর্ধ শতরানের সঙ্গে সঙ্গে ক্যারিবিয়ান কিংবদন্তি এভার্টন উইকস-সহ একাধিক বিখ্যাতর পাশে বসলেন বেঙ্গালুরুর এই ওপেনার। এর আগে পাঁচ-পাঁচ জন ক্রিকেটার সাতটি টেস্ট ইনিংসে টানা অর্ধ শতরান করেন। 
এক নজরে দেখে নিন তাঁদের— 
এভার্টন উইকস (ওয়েস্ট ইন্ডিজ)— ৭, অ্যান্ডি ফ্লাওয়ার (জিম্বাবোয়ে) — ৭,শিবনারায়ণ চন্দ্রপল (ওয়েস্ট ইন্ডিজ)— ৭, কুমার সঙ্গাকারা (শ্রীলঙ্কা) — ৭, ক্রিস রজার্স (অস্ট্রেলিয়া) — ৭, লোকেশ রাহুল  (ভারত)— ৭